**Najčastejšie otázky a odpovede k príspevku na KPA**

V prípade nejasností a otázok k prideľovaniu príspevku na kurzy pohybových aktivít v prírode (KPA) si, prosím, prezrite nižšie uvedené otázky a odpovede. Ak sa v nich nenachádza odpoveď na Vašu otázku, môžete nás kontaktovať na adrese: LKSVP@minedu.sk. Zoznam otázok a odpovedí budeme priebežne aktualizovať.

**Aktualizované 25.4.2025**

**Otázka č. 1: V januári zvykneme organizovať pre žiakov lyžiarsky kurz. Ak sa z dôvodu nepriaznivých podmienok na lyžovanie tento kurz neuskutoční, môžu byť finančné prostriedky z príspevku na KPA použité v máji na turistický kurz? Zároveň nás zaujíma, či títo žiaci budú mať nárok na príspevok na KPA v budúcom roku, kedy by išli na lyžiarsky kurz.**

**Odpoveď:**

V prípade, ak sa plánovaný lyžiarsky kurz neuskutoční, môžete si pridelené finančné prostriedky ponechať a použiť ich v máji na turistický kurz.

Príspevok na KPA môže škola použiť na toho istého žiaka najviac jedenkrát počas jeho štúdia v príslušnom druhu školy. To znamená, že nie je možné na rovnakých žiakov prideliť príspevok na lyžiarsky kurz a aj na turistický kurz.

**Otázka č. 2: Chcem sa opýtať, či môžu školy vyberať zálohy od žiakov, na ktorých dostanú príspevok od štátu na lyžiarsky kurz ?**

**Odpoveď:** Ak je to potrebné, školy môžu vybrať zálohu od zástupcov žiakov (rodičov), na ktorých dostanú príspevok od štátu. Pri výbere zálohy je potrebné dodržať účtovné postupy (napr. príjmový doklad).

**Otázka č. 3: Môžu ísť na konkrétny kurz pohybových aktivít len žiaci z jedného ročníka druhého stupňa ZŠ (napr. len žiaci 7. ročníka), alebo je možné doplniť počet žiakov aj z viacerých ročníkov druhého stupňa ZŠ?**

**Odpoveď:** Odhliadnuc od stanovenia schváleného počtu žiakov, na ktorých je škole príspevok pridelený, uskutočňovanie KPA sa môže na jednotlivých školách po organizačnej stránke líšiť, nemusí byť napríklad na všetkých školách viazané na rovnaký ročník. To znamená, že v prípade potreby môžete turnus doplniť žiakmi aj z iných ročníkov, ktorí príspevok doteraz nečerpali, ale tí ho už v budúcnosti na základnej škole nebudú môcť čerpať.

**Otázka č. 4: Je možné pri organizácii kurzu pohybových aktivít v prírode z dôvodu efektivity spájanie sa žiakov z viacerých škôl?**

**Odpoveď:** Organizačné zabezpečenie KPA je v kompetencii príslušných škôl. Z dôvodu efektivity organizácie pobytu žiakov môže pripadať do úvahy i spájanie žiakov z viacerých škôl. Príspevok poskytne ministerstvo tej škole, ktorú žiak navštevuje. Upozorňujeme na skutočnosť, že v súlade so zákonom môže škola použiť príspevok na KPA pre toho istého žiaka najviac jedenkrát počas jeho návštevy konkrétneho druhu školy. Z uvedeného dôvodu je každá škola povinná viesť evidenciu žiakov, ktorí sa KPA zúčastnili a využili príspevok štátu.

**Otázka č 5.: Naša ZŠ sa nachádza v horskom prostredí, v ktorom sú dostatočné podmienky na realizáciu lyžiarskeho výcviku. Chcem sa opýtať, či je možné organizáciu lyžiarskeho výcviku zabezpečiť aj formou denného dochádzania do lyžiarskeho strediska a či na takúto formu je možné využiť príspevok na KPA. Z príspevku by sa teda neuhrádzali náklady na ubytovanie.**

**Odpoveď:** Forma a spôsob organizácie lyžiarskeho kurzu je plne v kompetencii školy. Príspevok je možné využiť aj pri dennom dochádzaní do lyžiarskeho strediska. V prípade, ak by v takomto prípade boli náklady na lyžiarsky kurz na žiaka nižšie ako pridelená suma príspevku 150 €, je potrebné po ukončení lyžiarskeho kurzu rozdiel v sume vrátiť do štátneho rozpočtu. Na webovom sídle ministerstva je zverejnený formulár pre zúčtovanie príspevku.

**Otázka č. 6: Môžu si školy z príspevku na KPA nakúpiť napríklad bicykle alebo lyže, alebo inú výstroj a nechať to v majetku školy pre ďalšie ročníky? Ktoré výdavky môžu školy zahrnúť do príspevku na KPA?**

**Odpoveď:** Príspevok možno použiť na výdavky školy súvisiace s organizovaním kurzov, a to na dopravu, stravovanie, ubytovanie, poistenie žiakov proti úrazom, na výdavky súvisiace s vyslaním inštruktora a zdravotníka, ktorí nie sú zamestnancami školy organizujúcej výcvik a ostatné náklady spojené s výcvikom. Môže ísť aj o zapožičanie výstroja napr. bicykle, lyže... Príspevok nie je určený na nákup športových pomôcok do majetku školy.

**Otázka č. 7: Je možné z príspevku uhradiť storno poplatok cestovej kancelárii, ak dvaja žiaci ochoreli tesne pred začiatkom kurzu?**

**Odpoveď:** Príspevok nie je možné použiť na úhradu storno poplatku. Príspevok je určený na pokrytie nákladov spojených s účasťou žiaka na kurze. Použitie príspevku na storno by znamenalo, že žiak by stratil nárok na pridelenie príspevku v budúcnosti. Odporúčame školám ošetriť takéto prípady už pri objednávke pobytu.

**Otázka č. 8: Môžeme kurz  organizovať aj na menej ako 5 dní?**

**Odpoveď:** V súlade s metodikou k spôsobu pridelenia príspevku na KPA je stanovené trvanie kurzu v minimálnej dĺžke 5 dní.

**Otázka č. 9 :** **Je v prípade denného dochádzania na kurz potrebné, aby to boli súvislé dni za sebou, alebo môžu žiaci na kurz dochádzať vo vybrané dni napr. 5 pondelkov za sebou? Môžu sa aktivity aj striedať - napríklad - 2 dni turistiky, 2 dni korčuľovania, 1 deň plávania, alebo to musí byť iba jeden typ kurzu?**

**Odpoveď:** Výber kurzu je v kompetencii školy, môže ísť aj o viaceré aktivity v priebehu jedného kurzu, avšak v takomto prípade má byť program zostavený tak, aby z každej športovej aktivity mal každý žiak možnosť nadobudnúť aspoň základné zručnosti a vedomosti príslušného športu.

**Otázka č. 10:** **Škola zorganizovala vo februári lyžiarsky výcvik dennou formou. Suma na jedného žiaka bola menej ako 150 Eur. Máme rozdiel dotácie, ktorá nám zostáva, vrátiť zriaďovateľovi? Alebo si tento rozdiel môžeme ponechať na účte a môžeme tento rozdiel použiť na plánovaný turistický kurz, ktorého by sa zúčastnili iní žiaci, ktorí ešte nečerpali dotáciu? Peniaze by sme použili na úhradu dopravy.**

**Odpoveď:** Príspevok na žiaka nie je možné deliť. Ak sa žiaci zúčastnili lyžiarskeho kurzu a suma za kurz bola nižšia ako 150 € na žiaka, môžete zvyšnú sumu použiť iba na tých istých žiakov aj na iný výcvik napr. na turistický výcvik. Ak sa už títo žiaci iného kurzu v roku 2025 nezúčastnia, rozdiel v sume je potrebné vrátiť do štátneho rozpočtu.

**Otázka č. 11:** **Je možné príspevok na kurzy pohybových aktivít v prírode uplatniť na kurzy korčuľovania?**

**Odpoveď:** V súlade so zverejnenou metodikou je príspevok možné použiť na kurzy vymenované v Smernici č. 49/2023 o organizovaní športového výcviku a kurzu pohybových aktivít v prírode tzn. aj na kurz korčuľovania. Výber kurzu je v kompetencii školy.

**Otázka č. 12: Máme naplánovaný lyžiarsky výcvik pre našich žiakov v dvoch termínoch. Pokiaľ by neboli vhodné podmienky na lyžovanie, môžeme zorganizovať iný kurz napr. turistický alebo plavecký? Ide o to, či môžu byť v jednom roku organizované rôzne druhy kurzov. Vyúčtovanie by sme potom zasielali po každom kurze alebo po ukončení toho druhého kurzu?**

**Odpoveď:** Výber kurzu je v kompetencii školy, môže ísť aj o rôzne aktivity v priebehu roka. Príspevok použitý na toho istého žiaka nesmie presiahnuť sumu 150 €. Vyúčtovanie škola zasiela po ukončení poslednej aktivity v roku 2025.

**Otázka č. 13: Je možné organizovať v škole v jednom termíne a v jednom ubytovacom zariadení súbežne lyžiarsky, snoubordingový, turistický, skialpinistický, prípadne iný kurz(napr. cyklistický…)? Každý kurz by mal svoj organizačný plán a svojich inštruktorov.**

**Odpoveď:** V súlade s pravidlami organizovania kurzov pohybových aktivít v prírode podľa Smernice č. 49/2023 o organizovaní športového výcviku a kurzu pohybových aktivít v prírode môže škola v jednom termíne organizovať aj viaceré druhy výcvikov. Rozhodnutie o výbere výcvikov je v kompetencii školy.

**Otázka č. 14: Dcéra študuje na strednej škole v zahraničí. Na gymnáziu v mieste bydliska je evidovaná ako externý žiak. Má nárok na dotáciu na lyžiarsky výcvik, ak by šla na výcvik so svojou bývalou triedou?**

**Odpoveď:** Podľa zverejnenej metodiky k prideľovaniu príspevku na kurzy pohybových aktivít v prírode je  príspevok určený pre žiakov študujúcich na škole v dennej forme štúdia. V súlade s uvedeným sa pridelenie príspevku na žiaka študujúceho v zahraničí nevzťahuje.

**Otázka č. 15: Ak v termíne jedného kurzu budeme kombinovať 3 dni lyžiarsky kurz a 2 dni korčuliarsky kurz, ako máme tieto dva rôzne kurzy uviesť vo vyúčtovaní poskytnutého príspevku?**

**Odpoveď:** Vo vyúčtovacom formulári nie je potrebné špecifikovať, o ktorý z kurzov išlo. Vyúčtujete sumu príspevku za všetky kurzy spolu.

**Otázka č. 16: Ak je lyžiarsky kurz prerušený z dôvodu nepriaznivých snehových podmienok, je možné pri dennom dochádzaní v kurze pokračovať neskôr napr. na ďalší týždeň po prerušení?**

**Odpoveď:** V súlade so zverejnenou metodikou je stanovené trvanie kurzu v minimálnej dĺžke 5 dní. V prípade denného dochádzanie nie je stanovené, aby dni kurzu nasledovali za sebou.

**Otázka č. 17:**

**Chcem sa opýtať ohľadom lyžiarskeho kurzu a korčuliarskeho kurzu. Na webe je uvedené, že musia byť realizované minimálne 5 dní v kuse. Nie je možné tieto pobyty rozdeliť trebárs na 2 dni v jednom týždni alebo mesiaci a 3 dni v druhom týždni alebo mesiaci?**

**Odpoveď:** *V súlade s metodikou zverejnenou na webovom sídle ministerstva je príspevok na kurzy pohybových aktivít v prírode prideľovaný školám na aktivity v trvaní minimálne 5 dní. V prípade pobytového kurzu je minimálna dĺžka kurzu 5 dní, pobyt teda nie je možné rozčleniť. V prípade denného dochádzanie nie je stanovené, aby dni kurzu nasledovali za sebou.*